Gorilla doodgeskiet: ‘Dieretuin het reg besluit,’ meen kennerAmanda O’Donoughue saam met ‘n Gorilla in 2009. Foto: Facebook/Amanda O’Donoughue ŉ Herrie het losgebars nadat die gorilla Harambe doodgeskiet is in die Cincinnati-dieretuin in Amerika toe ŉ driejarige seuntjie in sy hok geval het. Baie mense het daarna hul misnoeë uitspreek oor die feit dat die gorilla doodgeskiet moes word, en dat die dieretuin nie eerder verdowing gebruik het nie. Amanda O’Donoughue van Tallahassee, Florida, wat as bewaarder by ŉ dieretuin gewerk en ook baie ondervinding met gorillas het, meen die dieretuin het reg opgetree. O’Donoughue het ŉ lang inskrywing op haar Facebook-blad gemaak om te verduidelik waarom die dieretuin nie ŉ ander keuse gehad het nie. Sy meen hoewel gorillas ŉ sagte geaardheid het, word hulle steeds saam met diere soos leeus, tiere en bere as baie gevaarlik geklassifiseer. “Gorillas is gaaf, nuuskierig en soms laf, maar hulle is baie groot en sterk. ŉ Gorilla is ongeveer so sterk soos tien volwasse mense. Selfs bewaarders kom nooit in kontak met hulle nie en daar is altyd ŉ versperring tussen die bewaarder en die gorilla.” O’Donoughue sê sy het fyn na die video gekyk en dat die gorilla se liggaamstaal duidelik daarvan getuig het dat hy nie besig was om die seun te beskerm nie, soos talle mense aangevoer het. “ŉ Gorilla se werk is om die groep op te pas – wanneer hy bedreig voel, sal hy die bedreiging probeer intimideer. Manlike gorillas gebruik veral vertoningstegnieke om die bedreiging af te skrik – hulle sal groot takke rondsleep, swaar voorwerpe rondgooi of neerslaan om soveel moontlik geraas te maak. Ek glo Harambe (die gorilla) het na die seun (se arms en hande) uitgereik om homself beter te vertoon. Dis baie duidelik dat die mense se gille hom geïrriteer het.” Volgens O’Donoughue was die kans baie skraal dat die gorilla die seun sommer van self sou los sonder om hom seer te maak. Sy noem ook dat dit dalk nie die gorilla se bedoeling was om seer te maak nie, maar dat sy krag en grootte teen hom tel. “Die bewaarders het die gorillas nadergelok met lekkernye. Al die ander gorillas het nadergekom, maar Harambe wou nie beweeg nie,” het sy verduidelik. “Hulle het ook nie kalmeermiddels gebruik nie, want dit sou te lank neem om die gorilla te immobiliseer. Die kind kon ook baie seer kry omdat mens nie sou weet hoe die gorilla sou reageer het as hy met ŉ doofpyl geskiet word nie. Harambe kon ook moontlik verdrink het indien hulle dit sou regkry om hom te verdoof en hy in die stroom beland het. Hy kon ook moontlik op die kind geval het en die kind sou sodoende ook verdrink het of vasgekeer wees onder Harambe.” Volgens O’Donoughue het baie dieretuine ŉ span wat opgelei is om pylgewere te gebruik en dat hulle die situasie sal evalueer en dan besluit of die dier verdoof kan word. “Ek kan nie ŉ vinger na iemand wys nie, maar daar moet na diere se hokke gekyk word en hoe veilig die hokke vir besoekers is.” Sy voeg by daar moet geen moontlikheid wees vir iemand om van die besoekers se kant in die hok te kom nie. “Een ding is gewis, daardie bewaarders het ŉ pragtige dier en vriend verloor en ek treur saam met hulle. As opvoeders en bewaarders van bedreigde spesies moet ons mense inlig oor dié pragtige diere en ons daarvoor beywer dat hulle nie vir altyd verdwyn nie. Die Cincinnati-polisie het bevestig hulle stel ondersoek in wat betref die optrede van die ouers en familie van die driejarige seuntjie. Die dieretuin voer aan die kind moes oor ŉ heining geklim en deur bosse gekruip het voor hy in die gorilla se hok beland het. Owerhede het bevestig die seun is drie jaar oud en nie vier jaar soos daar aanvanklik beweer is nie. Lees vorige berigte oor Harambe op Maroela Media.